Den nordjyske 2. divisionsklub Jammerbugt FC er tæt på konkurs, efter at der mandag er afsagt et konkursdekret ved skifteretten i Hjørring. Klubbens tyske ejer raser mod Spillerforeningen.

Jammerbugt FC's tid som divisionsklub ser ud til at være forbi - i hvert fald for en stund. Klubben er tæt på konkurs, efter at der mandag er afsagt et konkursdekret i skifteretten i Hjørring. Der er udpeget en kurator, som skal undersøge, hvilke værdier der eventuelt måtte være i selskabet. Det oplyser Spillerforeningens vicedirektør Allan Reese til TV2 Nord. Konkursdekretet betyder, at der nu går 14 dage, før klubben formentlig går konkurs. - Det er op til kurator at lede slagets gang herfra, siger Allan Reese til TV2 Nord. Det var Spillerforeningen, som 10. august begærede Jammerbugt FC konkurs, fordi klubben ikke havde udbetalt løn til flere af sine spillere. Skifteretten behandlede mandag konkursbegæringen og nåede altså frem til den afgørelse at afsige et konkursdekret. Tysk ejer raser Jammerbugt FC har været på lidt af en deroute, siden klubben blev overtaget af tyskeren Klaus-Dieter Müller i april sidste år. Skifterettens afgørelse betyder, at Klaus-Dieter Müller nu ikke længere er i spidsen for klubben. Tyskeren var rasende, da han forlod skifteretten. - Det er utroligt, hvor dårligt systemet fungerer. Spillerforeningen kan ødelægge klubber uden nogen respekt for sporten. Det er vanvittigt, sagde Klaus-Dieter Müller til TV2 Nord, da han forlod Retten i Hjørring. - Vi forholder os til, at der er mange ubetalte regninger, og det har vi bedt skifteretten om at forholde sig til, siger Allan Reese. Får spillerne deres løn? - Vi betaler alle. Jeg har sagt i retten, at vi skaffer flere penge, men retten afgjorde, at de var nødt til at handle nu. Vi betaler spillerne, og så er alt godt, siger Klaus-Dieter Müller, som forsikrer, at han fortsætter som klubejer. Kurator har nu 14 dage til at forsøge at redde klubben. Hvis Jammerbugt FC erklæres konkurs, bliver klubben tvangsnedrykket til Danmarksserien. Klubben fra Pandrup, som i sidste sæson rykkede ned fra 1. division, har fået en skidt start på sæsonen i 2. division og ligger sidst i rækken efter tre kampe. Se interviewet med Klaus-Dieter Müller: